Diari Oficial de la Generalitat Valenciana


Sumari del DOGV 4004, del 22-05-2001 (2001/4739)

RESOLUCIÓ de 16 de maig de 2001, de la Subsecretaria de la Conselleria de Cultura i Educació, per la qual es disposa la publicació de l'Acord entre la Conselleria de Cultura, Educació i Ciència i les organitzacions sindicals d'ensenyança sobre dotació de plantilles i condicions de treball del professorat dels instituts i seccions d'Educació Secundària per a l'aplicació de la LOGSE.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4004

Data del DOGV
:   22-05-2001

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2001/4739


Data del document
:   16-05-2001

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * legislació
    * administració del personal
    * ensenyament secundari
    * sindicat
    * personal docent

RESOLUCIÓ de 16 de maig de 2001, de la Subsecretaria de la Conselleria de Cultura i Educació, per la qual es disposa la publicació de l'Acord entre la Conselleria de Cultura, Educació i Ciència i les organitzacions sindicals d'ensenyança sobre dotació de plantilles i condicions de treball del professorat dels instituts i seccions d'Educació Secundària per a l'aplicació de la LOGSE. [2001/F4739]
  
Amb data 25 de maig de 1999, la Conselleria de Cultura i Educació i les organitzacions sindicals d'ensenyança ANPE, STEPV-IV, CCOO-PV, UGT-PV i CSI-CSIF, van firmar un acord sobre dotació de plantilles i condicions de treball del professorat dels instituts i seccions d'Educació Secundària per a l'aplicació de la LOGSE, a l'empara del que preveu l'article 35 de la Llei 9/1987, de 12 de juny, de regulació dels òrgans de representació, determinació de condicions de treball i participació del personal que presta els seus servicis en les diferents administracions públiques.
  
El Govern Valencià, en la sessió celebrada el dia 13 de març de 2001, va acordar ratificar l'acord de referència, a proposta de la Conselleria de Cultura i Educació i de conformitat amb el que es va pactar en l'acord.
  
En virtut del punt 13 de l'apartat II de l'acord de referència, esta Subsecretaria resol:
  
Publicar en el Diari Oficial de la Generalitat Valenciana l'Acord entre la Conselleria de Cultura, Educació i Ciència i les organitzacions sindicals d'ensenyança sobre dotació de plantilles i condicions de treball del professorat dels instituts i seccions d'Educació Secundària per a l'aplicació de la LOGSE, firmat el 25 de maig de 1999, que figura com annex a la present resolució.
  
València, 16 de maig de 2001. La subsecretària: Ascensión Figueres Górriz.
  
Acord entre la Conselleria de Cultura, Educació i Ciència i les organitzacions sindicals d'ensenyament sobre dotació de plantilles i condicions de treball del professorat dels instituts i seccions d'Educació Secundària per a l'aplicació de la LOGSE.
  
L'aplicació de la LOGSE reclama un nou model de plantilla docent en els centres públics d'Educació Secundària, que facilite la qualitat i millora de l'ensenyament i possibilite l'atenció a la diversitat de l'alumnat d'Educació Secundària Obligatòria.
  
Donades les peculiaritats de la xarxa de centres prevista en el mapa escolar, és convenient fixar els criteris que permeten calcular una plantilla modular aplicable a tots els nivells educatius impartits en cada centre.
  
En conseqüència, a més d'atendre les necessitats educatives derivades de la impartició de les àrees i matèries curriculars comunes a tot l'alumnat, la plantilla ha d'incloure un increment d'hores de docència directa que possibilite: l'atenció a la diversitat de l'alumnat de l'Educació Secundària Obligatòria, així com l'atenció a l'alumnat amb necessitats educatives especials; el reforç de les àrees que assegure a l'alumnat l'aprenentatge dels elements bàsics de la cultura i li permeta incorporar-se a la vida activa com a ciutadans responsables; i, per descomptat, que presente una oferta suficient d'opcionalitat que facilite a l'alumnat la seua autorealització a través de l'elecció d'un itinerari formatiu adaptat a les seues necessitats, aptituds i interessos.
  
Implantar el mencionat model de plantilles suposa un increment suficient de professorat. Això implica un càlcul responsable de la mencionada plantilla i reclama una temporalització ajustada al calendari d'implantació dels nous ensenyaments i el consegüent augment pressupostari.
  
Per tot això, l'administració educativa valenciana proposa a la Mesa Sectorial d'Educació diversos models d'una plantilla estable que permeta concretar numèricament les hores de docència i el professorat necessaris per a impartir l'Educació Secundària Obligatòria i el Batxillerat, en el moment en què estiguen implantats els referits ensenyaments de manera general en els centres públics.
  
I. Criteris per a definir els models de plantilla
  
A) Educació Secundària Obligatòria
  
1. Per a determinar els llocs de treball que han de configurar les plantilles i garantir una educació per a tot l'alumnat que complete l'ensenyament bàsic, s'han d'atendre, en primer lloc, les necessitats educatives derivades del currículum comú de l'ESO.
  
2. La mateixa LOGSE preveu, no obstant això, una diversificació dels continguts en els últims anys de l'ESO i l'optativitat d'alguna de les àrees obligatòries en el segon cicle, especialment en l'últim curs, així com la seua organització en matèries.
  
A fi que els centres docents puguen realitzar una oferta suficient que faça possible l'elecció de l'alumnat entre les opcions curriculars de 4t curs d'ESO, s'incrementa el nombre d'hores de les àrees i matèries opcionals en un 40%.
  
3. Per a atendre la pluralitat de necessitats, aptituds i interessos de l'alumnat, a més de les àrees obligatòries, el currículum de l'ESO comprén matèries optatives que han de tindre un pes creixent al llarg de l'etapa. En conseqüència, perquè els centres docents puguen realitzar una oferta suficient de matèries optatives, que permeta a l'alumnat completar un currículum adequat a les seues necessitats, aptituds i interessos, s'incrementa el nombre d'hores de les mencionades matèries en un 80%.
  
4. Per a garantir que l'alumnat puga optar entre seguir l'ensenyament religiós o realitzar activitats d'estudi alternatives a l'ensenyament de la Religió, s'incrementaran les hores destinades a la seua impartició, amb un total de 6 hores lectives setmanals en el conjunt de l'etapa.
  
5. L'atenció a la diversitat, com a principi bàsic de l'Educació Secundària Obligatòria, compatible de forma equilibrada amb la comprensivitat necessària de l'etapa, ha de concretar-se en un conjunt de mesures i actuacions capaces de repercutir de manera diferenciada sobre l'adquisició de les capacitats expressades en els objectius generals de l'etapa per part de cada alumne i de cada alumna.
  
A fi que els centres docents, fent ús de la seua autonomia pedagògica i organitzativa, puguen adoptar mesures d'atenció personalitzada de l'alumnat que necessite el reforç en les àrees instrumentals o altres mesures complementàries, així com a l'alumnat que necessite adaptacions curriculars significatives o diversificacions del currículum ordinari, s'incrementarà la quantitat d'hores lectives setmanals.
  
Nre. línies ESO 2 3 4 5 6
  
Increment nre. hores 36 58 67 83 92
  
El centre docent, en exercici de la seua autonomia, distribuirà l'increment d'hores atenent la plantilla que li siga assignada per especialitats, tenint en compte les característiques del centre i les necessitats educatives del seu alumnat.
  
Desdoblaments. En l'etapa d'Educació Secundària Obligatòria s'assignen 3 hores per grup, per a permetre el desdoblament d'una hora setmanal de cada una de les àrees de Tecnologia, Ciències de la Natura i Llengua Estrangera. En el cas que la quantitat d'alumnes en algun grup no és suficient per a fer efectius els desdoblaments, la resta d'hores assignades en el mencionat concepte es dedicaran a completar els desdoblaments de l'àrea en altres grups o, si es dóna el cas, a reforços.
  
B) Batxillerat
  
1. Per a atendre la formació general de l'alumnat en el Batxillerat, els centres docents impartiran les matèries comunes segons les hores lectives assignades a cada una d'elles a la Comunitat Valenciana.
  
2. A fi de proporcionar a l'alumnat una formació més diversificada i especialitzada en algun dels grans àmbits del saber, de la cultura i de la professionalització que el prepare i oriente cap a estudis posteriors o cap a l'activitat professional, els centres docents impartiran les matèries pròpies de cada modalitat i les matèries optatives.
  
Perquè cada alumne i cada alumna puguen dissenyar un itinerari formatiu depenent dels seus interessos personals i professionals, les hores lectives previstes s'incrementaran en un 50% per a les matèries pròpies de cada modalitat, i en un 40% per a les matèries optatives.
  
3. Per a garantir que l'alumnat puga optar entre seguir l'ensenyament religiós o realitzar activitats d'estudi alternatives a l'ensenyament de la Religió, s'incrementaran les hores destinades a la seua impartició en primer curs, en un total de 2 hores lectives setmanals.
  
C) Direcció, coordinació i tutories
  
1. Per a afavorir l'exercici de la funció directiva, com a factor de qualitat i millora de l'ensenyament, l'equip directiu del centre disposarà de les hores lectives setmanals que s'especifiquen a continuació, depenent del nombre de les seues unitats:
  
Model de centre Hores
  
8 unitats ESO 21
  
8 unitats ESO + 4 unitats Batxillerat 30
  
12 unitats ESO + 4 unitats Batxillerat 33
  
16 unitats ESO + 4 unitats Batxillerat 36
  
20 unitats ESO + 4 unitats Batxillerat 36
  
16 unitats ESO + 6 unitats Batxillerat 39
  
20 unitats ESO + 6 unitats Batxillerat 39
  
24 unitats ESO + 6 unitats Batxillerat 39
  
Els òrgans unipersonals de govern del centre formen l'equip directiu i treballen de forma coordinada en l'acompliment de les seues funcions. Per a fomentar la seua autonomia organitzativa, els equips directius podran distribuir entre els seus membres les hores assignades a la dita funció, per a optimar la seua actuació.
  
Els membres de l'equip directiu tindran assignats grups de docència directa.
  
Als centres de 16 o més unitats s'incorporarà a l'equip directiu el/la vicedirector/a, el/la qual tindrà una reducció mínima de 3 hores lectives setmanals de la relació abans expressada.
  
2. Es crea en totes les seccions i els instituts el Departament d'Activitats Extraescolars i s'assignen tres hores lectives setmanals al cap o a la cap del departament per a la realització de les seues funcions. L'assignació lectiva corresponent ja ha sigut inclosa en el punt 1 anterior.
  
3. Als instituts que s'impartisca docència en més d'un torn s'incrementarà l'equip directiu contingut en el present acord amb un/una segon cap d'estudis i un/una vicesecretari/ària.
  
4. L'equip directiu dels centres que impartisquen cicles formatius de Formació Professional Específica s'incrementarà amb un/una cap d'estudis de FP segons els criteris que es determinen en la negociació prevista en el capítol II, punt 7 del present acord. Així mateix es dotaran els centres que impartisquen cicles formatius de FP, amb els departaments didàctics de família professional, de pràctiques formatives i F.O.L. que es determinen en dita negociació.
  
5. Els centres docents han de completar i desenrotllar el currículum en el marc de la programació docent. L'òrgan bàsic encarregat de realitzar la programació docent pròpia de cada una de les àrees i matèries és el Departament Didàctic, al qual estan atribuïdes.
  
Per a coordinar, afavorir i estimular el treball en equip del professorat del seu departament didàctic, així com per a facilitar la seua participació en el si de la Comissió de Coordinació Pedagògica en l'establiment de les directrius generals per a l'elaboració de les programacions didàctiques, s'assignen tres hores lectives setmanals al cap o la cap de cada departament didàctic.
  
6. La tutoria i l'orientació de l'alumnat formen part de la funció docent. Cada grup d'alumnes tindrà un/una professor/a tutor/a. En Educació Secundària Obligatòria el/la tutor/a disposarà de dos hores lectives dins del seu horari. Una de dites hores lectives estarà dedicada a tot el grup d'alumnes, l'altra hora lectiva es dedicarà a l'atenció individualitzada o en xicotets grups d'alumnat.
  
D) Especialista de Psicologia i Pedagogia
  
La coordinació de les activitats d'orientació acadèmica, psicopedagògica i professional de l'alumnat, així com la realització de les avaluacions psicopedagògiques exigides legalment i l'elaboració del consell orientador de final de l'ESO, les duran a terme especialistes de Psicologia i Pedagogia. Per a això, els centres disposaran de 18 hores lectives setmanals, les quals s'assignaran al citat especialista, sense perjuí de la resta de funcions i dedicació que reglamentàriament se'ls assignen.
  
E) Mestres d'Educació Especial: Pedagogia Terapèutica
  
En tots els instituts i seccions de 8 o més unitats d'Educació Secundària Obligatòria, per a l'atenció de l'alumnat amb necessitats educatives especials o dificultats evidents d'aprenentatge, s'assigna un mestre d'Educació Especial: Pedagogia Terapèutica la dedicació horària lectiva setmanal del qual serà de 18 hores, les quals han sigut comptabilitzades en el punt 5 de l'apartat A) del present acord.
  
II. Models de plantilles
  
1. Totes les hores considerades en els criteris anteriors són lectives.
  
El càlcul del professorat s'obté dividint la quantitat total d'hores lectives de cada centre entre 18.
  
2. El nombre de professors o professores resultant respon a les necessitats educatives derivades de l'aplicació dels criteris que figuren en l'apartat I, i configura la plantilla tipus per a cada un dels models de centre que es descriuen en els annexos adjunts.
  
No obstant això, quan un centre tinga un percentatge elevat d'alumnat amb especials dificultats per a assolir els objectius generals de l'Educació Secundària Obligatòria, l'administració educativa els dotarà dels recursos necessaris. Anualment, l'administració educativa, en el si de la Mesa Sectorial, avaluarà els excessos o defectes dels recursos assignats.
  
3. Una vegada determinada la quantitat total de professorat de cada centre, el criteri per a definir les vacants serà el següent:
  
a) La primera vacant de cada especialitat quedarà definida a partir de 12 hores lectives setmanals en els centres de fins a 8 unitats d'ESO; en la resta dels centres es definirà a partir de 15 hores lectives setmanals.
  
b) La segona i successives vacants de cada especialitat quedaran definides a partir de 12 hores lectives setmanals, sempre que s'hagen completat les 18 hores lectives setmanals de la vacant o vacants anteriors.
  
4. L'assignació per especialitat de les plantilles modulars i la determinació de la plantilla estable tipus es realitzarà en el marc de la Mesa Sectorial.
  
5. L'administració negociarà, durant el primer trimestre del curs 1999/2000, amb les organitzacions sindicals els mecanismes necessaris per a aplicar fins a la finalització del mapa escolar proposat per la Conselleria de Cultura, Educació i Ciència, perquè siga possible la reubicació voluntària del professorat, tendent a l'optimació dels recursos i a fi de garantir la permanència del professorat en la seua localitat de destinació.
  
Així mateix, els firmants es comprometen a negociar el marc normatiu oportú en què s'han de definir els conceptes de supressió, creació o modificació de llocs de treball, els criteris que han de complir-se per a la seua realització i les situacions administratives en què es podrà trobar el professorat afectat.
  
6. L'administració es compromet a negociar la normativa necessària i oferir els cursos de formació necessaris als professors que hagen adquirit voluntàriament l'atribució docent transitòria a fi de millorar la docència al mateix temps que els permeta quedar-se al seu centre o reubicar-se en millors condicions.
  
7. En els centres que hi haja Formació Professional Específica i/o programes de Garantia Social s'incrementarà la plantilla prevista en els models de centre continguts en el present document amb el professorat necessari per a impartir els citats ensenyaments. Al llarg del primer trimestre del curs 1999/2000 s'iniciarà la negociació en la Mesa Sectorial de les plantilles corresponents a la Formació Professional Específica.
  
8. Per a l'aplicació progressiva del model de plantilles contingut en el present acord, fins al moment en què estiguen implantats de manera general els ensenyaments d'Educació Secundària Obligatòria i Batxillerat, i sense perjuí de l'increment que es puga produir per la implantació dels cicles formatius de Formació Professional Específica, per a l'atenció dels quals es preveu un increment inicial de 1.198 llocs, en els centres públics d'Educació Secundària es preveu un increment de plantilla de 3.200 nous llocs sobre l'actual plantilla real distribuït en les quatre fases següents:
  
Curs 1999/2000 Entre 1.100 i 1.400 llocs
  
Curs 2000/01 Entre 900 i 1.100 llocs
  
Curs 2001/02 Entre 300 i 400 llocs
  
Curs 2002/03 Entre 200 i 300 llocs
  
 (Total 3.200 llocs)
  
La Comissió de Seguiment del present acord modularà el ritme d'implantació de l'increment de manera que el no consolidat en un curs acadèmic s'acumularà al curs següent fins a completar l'increment net total en l'última fase.
  
9. La quantitat total de llocs de treball, en finalitzar l'aplicació de les plantilles previstes en l'acord, s'incrementarà en el cas que per necessitats d'escolarització s'incorporen nous centres educatius no previstos en el mapa escolar i allò indicat en el punt 2 de l'apartat II del present acord.
  
10. Donada la cooficialitat del valencià i del castellà i del coneixement que de les dos llengües ha de tindre tot el professorat de la Comunitat Valenciana, com determina l'article 23 de la Llei 4/1983, i amb la finalitat de donar continuïtat als programes d'educació bilingüe que l'alumnat haja cursat en Educació Primària, tot el professorat d'Educació Secundària que estiga impartint docència tant en nivells obligatoris com no obligatoris, haurà de tindre la capacitació lingüística i tècnica adequada per a impartir l'ensenyament en qualsevol de les dos llengües oficials de la Comunitat Valenciana.
  
Per a això, l'administració educativa i les organitzacions sindicals es comprometen a negociar, en el marc de la Mesa Sectorial d'Educació, un model de catalogació lingüística de les plantilles dels instituts i seccions d'Educació Secundària, així com un pla de formació adequat perquè el professorat puga adquirir la necessària capacitació lingüística.
  
11. La Conselleria de Cultura, Educació i Ciència es compromet a realitzar les oportunes modificacions reglamentàries que permeten que les baixes siguen cobertes en el termini de 7 dies a partir de la recepció del part de baixa a les direccions territorials, prestant especial atenció a la reducció del mencionat termini en les substitucions per maternitat i en aquells casos programats amb anterioritat.
  
12. La Conselleria de Cultura, Educació i Ciència es compromet a executar la programació d'obres prevista per a la construcció de tots els nous instituts continguts en el mapa escolar, la qual s'adjunta com a annex III.
  
13. La Conselleria de Cultura, Educació i Ciència farà arribar el text del present acord al Consell de la Generalitat Valenciana per a la seua ratificació i publicació en el Diari Oficial de la Generalitat Valenciana.
  
14. Es crea una Comissió de Seguiment en què participaran les parts firmants, exclusivament per a la interpretació del present acord, que es constituirà en un termini màxim de 15 dies a partir de la seua firma.
  
València, 25 de maig de 1999
  
ANPE STEPV-IV CCOO-PV
  
UGT-PV CSI-CSIF
  
El conseller de Cultura, Educació i Ciència
  
MANUEL TARANCÓN FANDOS
  
Annex IV